[Foto’s] Die klein swart nommertjie | Maroela Media
Yamaha MT-07 (Foto: Brian Cheyne)
Die meeste vroue het daai een klein swart nommertjie in die kas – daai rok, wat as sy by die vertrek instap, die mans in die middel van ŉ sin laat ophou praat. So ŉ nommertjie is nie soseer oor hoe dit haar laat lyk nie, maar oor hoe dit haar laat voel. Hierdie week het ek so ŉ klein swart nommertjie gery. Die Yamaha MT-07.
Kaalfietse en bromponies is nou baie gewild in Europa, en die Japannese vervaardigers bring die een kaalfiets ná die ander uit. Yamaha het net laas maand ŉ groot bekendstelling in Kaapstad gehad van ŉ bromponie wat dalk nooit Suid-Afrika toe sal kom nie. Ons Suid-Afrikaners soek groot avontuurfietse wat ons kan behang met versierings, dat hy kan lyk soos ŉ Kersboom en so nou en dan ŉ stofpaadjie aandurf. Maar êrens in jou motorhuis moet jy dalk plek maak vir jou klein swart nommertjie.
Die Yamaha MT-07 is ŉ klein fietsie. Hy weeg in teen ŉ anoreksiese 179 kg met ŉ vol tenk petrol. Die enjin is ŉ 689cc-, tweesilinder-eenheid. Hy lewer 55 kW en 68 Nm wringkrag. Die syfers vertel egter nie die hele storie nie. Daar is drie modelle in die MT-reeks: die MT-07, MT-09, en die MT-10, wat basies ŉ R1 is sonder die bakpanele. Die baba in die reeks is nie ontwerp om die vinnigste of kragtigste te wees nie, maar om opwinding na die tafel te bring. En hier borrel die MT oor van entoesiasme.
Die fiets is bekostigbaar en sal nuwe ryers kan trek na hierdie leefwyse. Die saal lyk of dit gelig is van ŉ superfiets, maar die handvatsels is gemaklik hoog en na die ryer gekantel. Voor jou is ŉ baie klein vloeikristal-instrumentepaneel wat net die basiese dinge bevat: spoed, toere, brandstof en ratposisie. Daar is ander waarskuliggies, maar links bo sit die horlosie. Hou hom maar fyn dop, want jy gaan so lekker ry, jy gaan skoon vergeet van aandete. Windbeskerming is daar glad nie. Die skermpie wat wel daar is, is bloot kosmeties. Die wind raak lastig teen hoë spoed, maar dit is nie eintlik waar die Yamaha uitblink nie.
Hoewel die MT baie eenvoudig is, het die manne by Yamaha baie aandag gegee aan hoe die enjin reageer en hoe die wringkrag gevoer word na die breë agterwiel. Jy moet maar konserwatief wees met die versneller, want die voorwiel hou skynbaar nie baie van die teerpad nie. Die MT beskik oor dubbele skywe voor en ŉ enkelskyf agter. Hierdie model het ook sluitwering. In die verkeer is die Yamaha ŉ fees. Die kompakte ontwerp maak rigtingverandering onmiddellik en presies. Die 14L-brandstoftenkie gaan jou dalk nie so ver bring nie, maar glo my, jy gaan elke kilometer geniet.
Ek begin deesdae al meer wonder: wat het jy meer nodig? ŉ Kersboom of ŉ klein swart nommertjie? Miskien moet jy maar jou kas gaan herrangskik, dat jy al twee kan hang.
Maksimum kraglewering 55 kw/75 pk
Saalhoogte 805 mm
Prys R114 950
Yamaha MT-07 (Foto: Yamaha)
Dik Frik · 2 jaar gelede
Dis nou n mooi fiets!!
Stem saam oor die behangsels, vandag is daar twee BMW’s verby my wat mens totaal verblind in helder daglig. Besef die ryers nie dis n groter gevaar om aankomende verkeer SO te verblind dat mens vir ‘n paar oomblikke nie eens die wit lyn kan sien tussen al die kolle? (In woonbuurtes)
Dis soos fietsryers ook, vreeslike ligte van voor maar die gevaar kom moontlik meeste van agter af?
Maar wag, en die dubbelkajuiters met hulle LED ligstawe?
Bling bling bling sonder om verder te dink…
Riaan Burger · 2 jaar gelede
Hy lyk maar pap in die broek as jy hom vergelyk met Triump se street triple
Verseker Riaan, maar glo my, syfers op papier vertel net ‘n klein deel van die verhaal. Die nuwe Triumph Street Triple behoor Mei hier te wees, dan sal ek hom onder hande kry. So hou maar hierdie blad fyn dop.